          ЫСУЛЫ КАДИМЧЕ

Мәгәр көннәрдә бер көн әмре трахтир,

Утырмыштым ки бер пивнойда сирра.

Кулымны селтәдем фани җиһаннан,

Авызда папирос, алдымда сырра.

Трахтирларның ул гашыйкларыннан

Тезелделәр килеп катыма тора.

Диделәр: кем, ниөчен тик ултырасың?

Давай гармон китерт, безнеңлә җырла.

Китерттем скрипка берлә гармон,

Кызыклы барча нәрсә килде монда.

Фәкать бер бүлмәдә, һич кемсә күрмәс,

Китерттек берничә акшарлы кыз да!

Гулять иттек, тәмам шунда исердек,

Бөтен бит-баш кызарды, тотты кызма.

Бераздан, санки, безгә килде илһам,

“Гыйлем” булдык, хәзер без әһле фәтва.

Керештек тикшерергә муллаларны,

Ки ягъни кайсы азгын, кайсы тәкъва.

Сүгеп теттек җәдитләрне дә, ягъни

Алар динсез: шулай язган китапта.

Харам дибез театр, танцаларны,

“Тегендә типтерү” әүлә вә әгъла.

Күңелләр калды саф ширек вә зәләлдән:

Минутта пот вә динлелек арта.

Без оҗмах кошлары булдык бу җирдә,

Бөтен бүлмә тулып китте сәвапка.

                              II

Хисапсыз күп эчелгән, мәлҗегәнмен,

Утырган җирдә шунда калгыганмын.

Шул хәлдә миңа бер төш күренде,

Төшемдә бик гаҗәп бер эш күренде.

Сөйлимме мин төшемдә, аһ, ни күрдем?

Үземне гүяки оҗмахта күрдем.

Тезелгәннәрдер әтрафымда хурлар,

Ки айдан якты йөзләр, балкый нурлар.

Пичатланган шәраплар алга килгән,

Официантлар бары вилдан вә гыйльман.

Эчемлекләр бөтенләй бесплатный,

Берәү дә бер тиен акча түләтми.

Кызык соң! Бер кулым берлән эчәм мин,

Кетердәп тәмле пешкән котлеты бар,

Закускага дәхи кошлар ите бар.

Бераздан бер тарафтан чыкты ризван,

Тәмам алтын-көмешкә, нурга чумган.

Дидем: «И хәзрәте бәүвабе җәннәт,

Нидән ләкте миңа бу назы нигъмәт?»

Диде: «Оҗмахлысың, син чөнки динле,

Химаять әйләдең пивнойда динне”.

                               III 

Төшем шул төшкә җиткәндә уяндым,

“Әле мин кайда?” – як-якка карандым.

Утырган дусларымнан җилләр искән,

Кесәмгә кулны салсам, тайдым истән.

Ходай орган караклар, уңмаганнар,

Кесәмнән портмонетны урлаганнар.

Шул хәлдә килеп керде официант, 

Рәхимсез йөртәдер күзләрен ялт-ялт.

Диде: “Барин, двадцать рублей с вас, 

Давайте скорей, скоро уж час!”

Дидем: “Динги маи иптәшләр украл,

Сабакалар, они украл да удрал”.

Официант күп талашмый китте миннән,

Ике данә кылычлы янга килгән.

Ике кулдан икесе килде тотты,

Официанты яңак төпкә утыртты.

Чыгып барганда дөп-дөп типкәлиләр,

Яман сүзләр белән дә сипкәлиләр.

Озак та үтмичә, мин часка кердем,

Төшемнең раслыгын шул чакта күрдем.

Сиррә - яшерен генә

Фани җиһан – бетәчәл дөнья

Торра – барысы

“Гыйлем” булдык – галим булдык

Әһле фәтва – соңгы сүзне әйтү

Тәкъва – изге

Әүлә вә әгъла – яхшырак, уңайлырак

Ширек вә заләлдән – бозык уйлардан

Әтрафымда – тирә-ягымда

Шәраплар – эчемлекләр

Вилдан вә гыйльман – яшь егетләр

Ризван – оҗмах швейцары

Бәүвабы җәннәт – оҗмах ишеге сакчысы

Химаять әйләдең – сакладың

Час – полиция участогы
